22. schôdza NR SR - 9.deň - A. dopoludnia
Dátum: 2024-11-05
Poslanec: Hargaš, Ján (PS)
Druh vystúpenia: Vystúpenie v rozprave

41. Ďakujem pekne za slovo, pán predsedajúci. Priznám sa, pôvodne som neplánoval vystúpiť v tejto rozprave, ale celé ma to nejak doviedlo do toho, že aby sme neapelovali tu nejak anonymne. Neapelovali nejak anonymne na poslancov, poslankyne koalície. Ja si myslím, že apelovať treba najmä, a teda prioritne na poslancov a poslankyne HLAS-u. To si myslím. To mala byť v tejto koalícii tá strana rozumu, tá vyvažujúca. Tým si nemyslím, že vy ste z obliga, páni kolegovia ako zo SMER-u, sa tak vám uľavilo, ale to si naozaj nemyslím. Ale myslím si, že teda najmä poslanci a poslankyne HLAS-u a ich voliči by mali od nich počuť nejaké jasné stanovisko, ako v tomto prípade budú hlasovať, pretože tu nehovoríme o fazuľkách, hovoríme tu o pomerne závažných vyjadreniach, ktoré pán poslanec povedal ako poslanec v budove parlamentu. To nie je, že niekde v krčme sa opustil, nieže v súkromí, ale proste v budove parlamentu toto povedal, a teda nie je tu nikto z HLAS-u. Možno symbolicky, som zvedavý, ako sa to prejaví pri voľbe, či podržia pána Huliaka. Ale rád by som vám pripomenul nejaké slová vášho zakladajúceho predsedu, ktoré tu z tohto miesta povedal, keď sme ho zvolili za predsedu parlamentu, niekedy v novembri. A vtedy povedal, že by si veľmi prial, aby sme boli Národnou radou, citujem, „aby sme boli Národnou radou, za ktorú sa národ nemusí hanbiť, ale ktorá mu dáva dôvody, aby bol na svoj zákonodarný zbor hrdý.“ To povedal predseda HLAS-u pán Pellegrini, vtedy keď sme ho zvolili za predsedu Národnej rady. A ja teraz chápem, že v HLAS-e je aj nejaký taký sentiment, že je tam nejaká skupina, ktorá tak spomína na tie dobré časy zakladajúceho predsedu, a ako nastavil víziu a neviem čo. Tak takto nastavil víziu, že ste chceli byť zákonodarným zborom, za ktorý sa títo ľudia na Slovensku nemusia hanbiť. Tak teraz máte jedinečnú šancu ukázať, ako to myslíte vážne, že či podľa vás výroky pána Huliaka sú také, že sa za ne nemusia ľudia na Slovensku hanbiť. Ak si myslíte, že my sa za ne musíme hanbiť , tak potom máte jedinečnú šancu ukázať pri voľbe, že s jeho výrokmi nesúhlasíte, a s tými vecami, ktoré, ktoré robí. A ešte jednu peknú vec povedal pán predseda Pellegrini, keď sme ho volili, váš zakladajúci člen, poslanci a poslankyne HLAS-u. Povedal to, že, že je nejaké také príslovie, alebo ako to nazval, že teda každý máme v sebe nejakých dvoch vlkov a vyhráva ten vlk, ktorého kŕmime . Tak ja by som sa vás, to je taká aj poľovnícka, sa mi to tematicky hodilo do tohto, do tejto rozpravy, tak by som sa tak spýtal, že ktorého vlka, si myslíte, že teraz budete kŕmiť, keď podržíte pána Huliaka na poste predsedu výboru? Toho dobrého alebo toho zlého? Toho, ktorý vie, ako sa správať v Národnej rade, alebo toho, ktorý sem zavádza piatu cenovú skupinu? Hej, je taká anglická fráza, neviem úplne slovenský ekvivalent, walk talk , tak toto hovoril ten váš predseda, na ktorého tak radi spomínate v tom HLAS-e, že aké to bolo fajn, ako on pekne nastavil víziu strany, tak teraz máte šancu ukázať, že či tá vízia ešte žije, alebo to sú len nejaké také prázdne reči, a keď príde na lámanie chleba, tak je pre vás dôležitejšie podržať pána Huliaka, lebo celá koalícia visí na šnúrke od jeho gatí, alebo sa viete postaviť za nejaký svoj názor v tejto koalícii. Ďakujem pekne.